- Vi er alle sammen temmelig chokerede, siger forsker om rapport om klimaforandringers konsekvenser i Danmark. Metroen i København vil jævnligt skulle lukke, havnefronten i Aalborg vil igen og igen blive oversvømmet, og husene langs Roskilde Fjord vil ofte få vand indenfor. Sådan bliver nogle af konsekvenserne i Danmark om 85 år, hvor vandstanden i havet vil være steget med 70 til 80 centimeter, og storme med jævne mellemrum vil få havet til at vælte ind over landets kystbyer. Det viser en endnu ikke offentliggjort rapport fra Miljøministeriet, skriver Politiken. Rapporten giver for første gang overblik over klimaændringernes konsekvenser herhjemme, og den viser, at netop Danmarks lange kystlinje vil bringe landet op i top-fem over europæiske lande med de højeste skadesomkostninger i forhold til landets bruttonationalprodukt. - Vi er alle sammen temmelig chokerede, siger en af landets førende klimaeksperter, professor Marina Bergen Jensen til Politiken. Ifølge rapporten vil hovedstaden i år 2100 opleve en vandstand på 1,7 meter over normalen flere gange hvert år. Hidtil er det kun sket hvert 500. år. Og i Esbjerg vil man hvert femte år få en vandstand mere end fire meter over normalen. Hidtil er det kun sket hvert 100. år. Som sikring mod fremtidens vejr har København planer om at bygge to enorme diger, som skal beskytte mod stormflod. Det vil koste op mod 2,5 milliarder kroner. Men mange steder står borgere med bolig ud til kysten selv med ansvaret for at sikre sig mod vandmasserne. - Den ordning går ikke længere, når oversvømmelserne bliver så store, som man nu venter. Vi foreslår, at man gør det til kommunernes ansvar at stå for kystbeskyttelsen, siger Eske Groes, kontorchef i Kommunernes Landsforening (KL) til Politiken. Miljøminister Kirsten Brosbøl (S) kalder rapporten, der kobler data fra FN's klimapanel med dansk forskning, for "dyster læsning".

Referat:
En ny rapport fra Miljøministeriet slår fast, at kystbyerne bliver hårdt ramt af oversvømmelser.